
Bevezetés:
Előadásomban bemutatom a MH 1. Tűzszerész és Folyamőr Ezred (MH 1. TFE) felépítését, feladatrendszerét, illetve a kutatás során feltárt azon vezetéstámogatási területeket, amelyekben a mesterséges intelligencia (MI) alkalmazásával előrelépés érhető el a tűzszerészek biztonsága, illetve a műveletvezetés támogatása érdekében.
Anyag és módszerek:

Első lépésként elemeztem az MH 1. TFE feladatrendszerét, kiemelt figyelemmel az olyan területeket, ahol az MI segíteni képes. Ezt követően megismerkedtem a mesterséges intelligencia egyes alapelemeivel és működésével, amelynek megértése elengedhetetlen volt az általam készített komplex felismerő rendszer kialakításához. Az MH 1. TFE tűzszerész tantermében nagymennyiségű képet készítettem az aknagránát típusú robbanótestekről a tanulóhalmaz számára, amely elengedhetetlen a neurális háló képzéséhez. Utolsó lépésként az elkészült neurális hálót azonosítási hatékonyságát vizsgáltam.
Eredmények:

Fő eredménynek tartom, hogy sikerült kidolgoznom egy olyan tűzszerész műveleteket támogató képelemzésen alapuló szoftvert, valamint a mögötte lévő rendszerelvet, amely képes beazonosítani és megnevezni az aknagránátok egyes típusait. A három űrmérethez tartozó (5–6 cm, 8 cm és 12 cm) három neurális háló mérési eredményeit figyelembe véve azok jelentősen nagyobb felismerési pontosságot értek el, mint a célul kitűzött 70%-os pontosság. A teljes rendszer felismerési spektrumának a három neurális háló csak egy része, de annak eredményei nagyon bíztatók a jövőbeni fejlesztésekre és a bővítés lehetőségére vonatkozóan. Kidolgoztam a neurális hálók és a képi adatbázisok egymásra épülő rendszerének elméleti hátterét, így a további fejlesztésekhez már „csak” több tízezer fényképpel kell feltölteni a képi adatbázis vonatkozó részeit.
Következtetés:

A megbízható és biztonságos működéshez, a valós műveleti alkalmazásokhoz a rendszer jelentős fejlesztése szükséges. Az ezzel kapcsolatos egyik legfontosabb feladat, a további eszközökről készült képek feltöltése a felismerő rendszerbe, ezáltal megvalósítva a tanulóhalmaz és az azonosítható eszközök számának növelését.

